A BIZOTTSÁG HATÁROZATA
(2007. február 28.)
a 2005/393/EK határozatnak a Közösségen belüli kereskedelemre vonatkozó kiviteli tilalom alóli mentesség feltételei, valamint a bulgáriai, franciaországi, németországi és olaszországi korlátozás alá vont körzetek határainak kijelölése tekintetében történő módosításáról
(az értesítés a C(2007) 597. számú dokumentummal történt)
(EGT vonatkozású szöveg)
(2007/146/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kéknyelv-betegség elleni védekezésre és felszámolására vonatkozó külön rendelkezések megállapításáról szóló, 2000. november 20-i 2000/75/EK tanácsi irányelvre (1) és különösen annak 8. cikke (3) bekezdésére, valamint 11. és 12. cikkére,
mivel:
(1)
A 2000/75/EK irányelv megállapítja a Közösségen belüli kéknyelv-betegség elleni védekezéshez szükséges ellenőrzési szabályokat és intézkedéseket, beleértve a védő- és megfigyelési körzetek kialakítását és az állatok körzetelhagyásának tilalmát.
(2)
A kéknyelv-betegséggel kapcsolatos védő- és megfigyelő körzetekről, illetve az e körzetekből vagy e körzeteken keresztül történő szállításokra alkalmazandó feltételekről szóló, 2005. május 23-i 2005/393/EK bizottsági határozat (2) rendelkezik az olyan globális földrajzi területek határainak kijelöléséről, ahol a tagállamoknak a kéknyelv-betegséggel kapcsolatos védő- és megfigyelési körzeteket (a továbbiakban: korlátozás alá vont körzetek) kell létrehozniuk.
(3)
A petesejtek és embriók 2005/393/EK határozat II. mellékletének C.1. pontjában szereplő feltételeknek megfelelő, Közösségen belüli kereskedelméhez nem szükséges a rendeltetési tagállam előzetes szállítási jóváhagyása, mivel a Nemzetközi Embrióátültetési Társaság (NEÁT) által elvégzett kockázatértékelésnek és a Nemzetközi Állatjárványügyi Hivatal (Office international des Epizooties, OIE) e betegséggel kapcsolatban kiadott ajánlásainak értelmében a kéknyelv-betegség esetében begyűjtés utáni vizsgálatra nincs szükség.
(4)
A petesejtek és embriók 2005/393/EK határozat II. mellékletének C.2. pontjában szereplő feltételeknek megfelelő, Közösségen belüli kereskedelméhez nem szükséges a rendeltetési tagállam előzetes szállítási jóváhagyása, mivel a begyűjtés utáni vizsgálatból minden kétséget kizáróan kiderül, hogy a betegség nincs jelen a donorállatban.
(5)
2006. december 20-án Franciaország azzal a kéréssel fordult a Bizottsághoz, hogy a franciaországi korlátozás alá vont körzet határvonalát a kórokozó-átvivő érintett területen jellemző aktivitásának megszűnése miatt ki kell igazítani.
(6)
A 2006/762/EK határozattal (3) a Bizottság bizonyos védintézkedéseket fogdott el a Bulgáriában kitört kéknyelv-betegség ellen annak elkerülése érdekében, hogy a kéknyelv-betegség az érintett területnek számító burgaszi közigazgatási területről a betegségre fogékony állatok Közösségbe való behozatalával terjedjen el.
(7)
Következésképpen, mivel Bulgária 2007. január 1-je óta tagállam, az érintett területet fel kell venni a 2005/393/EK határozat I. mellékletébe.
(8)
2007. január 9-én Németország a kéknyelv-betegség újabb, hesseni és alsó-szászországi kitöréseiről tájékoztatta a Bizottságot. E megállapítások fényében Németországban a korlátozás alá vont körzet határvonalát módosítani kell.
(9)
2007. január 10-én Olaszország az Élelmiszerlánc- és Állat-egészségügyi Állandó Bizottságnak benyújtott jelentésében azt a megállapítást tette, hogy az Olaszországban működő megfigyelési rendszernek köszönhetően 2005 áprilisa óta Marche régióban nem történt szerokonverzió.
(10)
Következésképpen az említett régiót az Olaszország által benyújtott indokolt kérésnek megfelelően kéknyelv-betegségtől mentesnek kell nyilvánítani, valamint törölni kell a 2005/393/EK határozat I. mellékletében szereplő B. körzetben szereplő olasz régiók közül.
(11)
A 2005/393/EK határozatot ezért ennek megfelelően módosítani kell.
(12)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/393/EK határozat a következőképpen módosul:
1.
Az 5. cikk (1) bekezdésében a b) pont helyébe a következő lép:
„b)
a fagyasztott spermák, petesejtek és embriók kivételével a rendeltetési tagállam előzetesen jóváhagyja a szállítást.”
2.
Az I. melléklet szövege e határozat mellékletével összhangban módosul.
2. cikk
E határozatnak a tagállamok a címzettjei.
Kelt Brüsszelben, 2007. február 28-án.